ด่วน! ศาลฯเลื่อนพิพากษา “ยิ่งลักษณ์” เป็น 27 ก.ย. ออกหมายจับหวั่นหลบหนี
ผู้สื่อข่าวรายงานว่า ศาลฎีกาแผนกคดีอาญาเลื่อนนัดอ่านคำพ …
25 ส.ค. 2560

ผู้สื่อข่าวรายงานว่า ศาลฎีกาแผนกคดีอาญาเลื่อนนัดอ่านคำพิพากษาคดีจำนำข้าวที่ น.ส.ยิ่งลักษณ์ ชินวัตร อดีตนายกรัฐมนตรี ตกเป็นจำเลย ออกไปเป็น 27 ก.ย.2560 หลังจากที่น.ส.ยิ่งลักษณ์ ไม่ได้เดินทางมายังศาลฎีกาในวันนี้ (25 ส.ค.60) โดยให้เหตุผลว่าน้ำในหูไม่เท่ากัน ส่งผลให้วิงเวียนศีรษะ
นอกจากนี้ศาลฯ ได้ออกหมายจับ เนื่องจากเห็นว่า น.ส.ยิ่งลักษณ์ ส่งทนายความมาแจ้งว่าไม่สามารถเดินทางมาศาลฯ ได้ แต่ไม่มีหลักฐานมาแสดงว่าป่วยจริง ศาลฯ จึงเห็นว่ามีพฤติการณ์หลบหนีคดี
อนึ่ง น.ส.ยิ่งลักษณ์ ตกเปนจำเลยคดีจำนำข้าวเป็นคดีหมายเลขดำที่ อม.22/2558 ที่อัยการสูงสุด เป็นโจทก์ ยื่นฟ้อง น.ส.ยิ่งลักษณ์ ในความผิดฐานละเว้นการปฏิบัติหน้าที่โดยมิชอบฯ และเป็นเจ้าหน้าที่ของรัฐปฏิบัติ หรือละเว้นการปฏิบัติอย่างใดในตำแหน่งหรือหน้าที่ หรือใช้อำนาจในตำแหน่งหรือหน้าที่โดยมิชอบฯ ตามประมวลกฎหมายอาญา มาตรา 157และความผิดตาม พ.ร.บ.ประกอบรัฐธรรมนูญว่าด้วยการป้องกันและปราบปรามการทุจริต พ.ศ.2542 กรณีละเลยไม่ดำเนินการระงับยับยั้งโครงการรับจำนำข้าว ซึ่งทำให้รัฐเสียหายกว่า 5 แสนล้านบาท
 
 